Die Vylvisse (Monacanthidae) is 'n vis-familie van die orde Tetraodontiformes. Daar is een-en-dertig genera met nege-en-negentig spesies in die familie. Sewentien van die spesies kom aan die Suid-Afrikaanse kus voor. Die familie Monacanthidae word gereeld met die snellervisse Balistidae verwar maar daar is wesenlike verskille waarvan die grootste verskil by die dorsaalvinne is. Die Monacanthidae het slegs twee dorsaalvinne. Die familie se lywe is plat en bedek met klein skubbetjies. Die voorste dorsale vin is kort en bestaan uit twee strale. Die tweede kleiner straal kan die voorste groter straal in 'n vertikale posisie sluit. Die tweede dorsale en anale vinne lyk amper identies terwyl die bekkenvin slegs soos 'n uitgegroeide been lyk. Geslagsdimorfie is algemeen in die familie. Die familie word 3 – 100 cm groot. Die familie leef hoofsaaklik in koraal- en rotsriwwe, en oor sanderige of modderige bodems tot op dieptes van 200 cm. Die groter spesies is eetbaar.